Sisäministeriö esittää ensi vuoden budjettiin lisää rahaa lähiöpoliisitoimintaan. Yle kulki yhden työpäivän turkulaisen aluepoliisin Vesa Jauhiaisen matkassa. Miksi ministeri haluaa viedä Varissuon mallin muihinkin suuriin lähiöihin?

Turku– Onko sulla koira tuolla autossa? Oletko kova juoksemaan?

Kun aluepoliisi, vanhempi konstaapeli Vesa Jauhiainen astuu ulos autostaan Turun Varissuolla, lähistöllä olevat lapset rientävät heti tenttaamaan poliisia.

Melko karskista ulkonäöstään huolimatta Jauhiaista on helppo lähestyä.

– Viehättäviä nämä pienet lapset, kun he tulevat ihan kylkeen kiinni ja kysyvät kaikenlaista, kertoo Jauhiainen.

Varissuon liikekeskus ja tornitalo. Petra Ristola / Yle

Turun Varissuolla asuu noin 9 000 asukasta. Tilastokeskuksen tuoreimman tilaston mukaan alueen väestöstä muunkielisten osuus on liki puolet, runsas 48 prosenttia.

Elokuussa Varissuolla vieraillut sisäministeri Kai Mykkänen (kok.) sanoi, että Varissuon mallia pitää tuoda muuallekin Suomeen. Sisäministeriön ensi vuoden talousarvioesityksessä (siirryt toiseen palveluun) nostetaan esille ennaltaehkäisevä työ ja esitetään määrärahaa lähiöpoliisitoimintaan.

Tämän vuoksi Yle halusi kulkea yhden päivän aluepoliisin matkassa. Tälläkin kertaa Vesa Jauhiainen on saapunut partioimaan Varissuolle yksin.

– Olen sellainen poliisi, joka osaa sekä lukea että kirjoittaa, hän naurahtaa.

Moottoripyöräpoliisina hän on tottunut liikkumaan itsenäisesti, ja tässä lähiössä hänestä on turvallista liikkua yksin.

Emmehän me tarvitse poliisia kurin- ja järjestyksenpitoon, vaan kasvatuskumppaniksi. Satu Kekki, rehtori

Vesa Jauhiainen pyrkii käymään Varissuolla lähes jokaisessa työvuorossaan. Hän kiertää lähiötä hissun kissun autollaan, lähes jokainen vastaantuleva heilauttaa kättään tervehdykseksi.

Hän on viimeiset 12 vuotta toiminut Varissuon aluepoliisina. Todellisuudessa hän on työskennellyt Itä-Turun alueella viimeiset 23 vuotta. Ei siis ihme, että hänen kasvonsa ovat monelle varissuolaiselle tutut.

Läheisen leikkipuiston puistotäti pysäyttää auton. Leikkipuiston leluvarastoon on yön aikana murtauduttu. Toinen poliisipartio on jo käynyt kuittaamassa tilanteen, mutta puistotäti haluaa puhua asiasta myös Jauhiaisen kanssa.

Turun normaalikoulun rehtori Satu Kekki keskustelee aluepoliisi Vesa Jauhiaisen kanssa. Petra Ristola / Yle

Matka jatkuu kohti Turun normaalikoulua. Voisi luulla, että poliisin saapuminen koulun tiloihin aiheuttaisi kuhinaa, mutta ei täällä. Ruoka ei mene oppilailla väärään kurkkuun, vaikka Jauhiainen kävelee täydessä univormussaan ruokalan läpi.

Työvuoron aikana vierailut kouluissa ja nuorisotilassa kuuluvat rutiiniin. Samalla vaihdetaan tuoreimmat kuulumiset rehtoreiden, kuraattoreiden tai nuoriso-ohjaajien kanssa.

On aika hörpätä kupillinen kahvia ja istahtaa rehtori Satu Kekin seuraan päivittämään tilannetta.

Kekki pitää mittaamattoman arvokkaana asiana sitä, että aluepoliisiin saa yhteyden tarvittaessa. Hän kokee, että Vesa Jauhiainen on yksi kasvattajista.

– Emmehän me tarvitse poliisia kurin- tai järjestyksenpitoon, vaan kasvatuskumppaniksi.

Turun normaalikoulun rehtori Satu Kekki pitää aluepoliisi Vesa Jauhiaista kasvatuskumppanina. Petra Ristola / Yle

Turun normaalikoulussa suhtaudutaan vakavasti kiusaamiseen ja fyysiseen väkivaltaan.

– Jos jollakin oppilaalla on toistuvia ongelmia, otamme Vesan mukaan keskusteluihin, sanoo perusopetuksen rehtori Satu Kekki.

Ei saa olla leipiintynyt. Pitää olla sydämellä mukana. Vesa Jauhiainen

Vesa Jauhiainen korostaa juuri yhteistyön merkitystä lähiötyössä.

– Yhteistyö on se, minkä takia edelleen olen täällä. Pystyn näiden muiden avulla saamaan paljon aikaan.

Vesa Jauhiainen tekee yhteistyötä koulujen, nuorisotoimen, sosiaalityöntekijöiden, Varissuon liikekeskuksen vartijoiden, alueen yhdistysten ja yritysten kanssa.

– Tämä on yhteisö, jota voisi verrata entisaikojen kylään.

Kun alueen toimijat tietävät, minkälaisia ongelmia jossakin perheessä on, osataan lapsienkin oireiluun suhtautua.

– Jaamme tietoa, joka voi olennaisesti edesauttaa nuoren tapausta.

Aluepoliisi Vesa Jauhiainen keskustelee nuoriso-ohjaajien Joonas Tuomisen (kesk.) ja Petteri Viitasen kanssa. Petra Ristola / Yle

Turun normaalikoulun lähellä sijaitsevassa nuorisotilassa on alkanut alle 12-vuotiaiden toiminta. Ohjaajien Joonas Tuomisen ja Petteri Viitasen kanssa keskustelu kääntyy sosiaalitoimiston lakkauttamiseen Varissuolla.

Jauhiainen on pahoillaan, että kaupunki on päättänyt muuttaa sosiaalitoimistopalveluita Varissuolla. Hänen mielestään lähiön palveluilla on tärkeä rooli.

– Lopputulokseen on huono vaikutus, jos palveluja siirretään pois.

Pankkipalveluiden lisäksi Varissuolla on viime aikoina lopettanut esimerkiksi Kelan toimipiste.

Petra Ristola

Aluepoliisi Vesa Jauhiainen peruuttaa autonsa Varissuon liikekeskuksen eteen. Maahanmuuttaja tulee kyselemään poliisin mielipidettä passistaan. Se oli päätynyt vahingossa vaatteiden mukana pesukoneeseen.

– Kyllä se on uusittava. Ei mene rajalla läpi, arvioi Jauhiainen.

Kielellinen syrjäytyminen uhkana

Lähiön maineesta huolimatta varissuolaiset kokevat olevansa onnellisia. Tämän todistaa myös muutaman vuoden takainen tutkimus.

Vaikka rikostilastoissa Varissuo ei erotu ja päällisin puolin alue on rauhallinen, on lähiössä omat haasteensa, jotka pitää tiedostaa.

Ei ole kenenkään etu, jos maahanmuuttajayhteisöt pysyttelevät vain omissa porukoissaan eivätkä ole kiinnostuneet suomalaisesta yhteiskunnasta. Vesa Jauhiainen

Vesa Jauhiaisen mielestä suurin huolenaihe on kielellinen syrjäytyminen ja tätä kautta tapahtuva sosiaalinen syrjäytyminen.

– Täältä löytyy paljon esimerkkejä siitä, että henkilö on ollut 20 vuotta alueella, mutta ei pysty edelleenkään asioimaan suomen kielellä.

Jauhiainen toivoo, että maahanmuuttajat osallistuvat itse aktiivisesti erilaiseen toimintaan.

– Ei ole kenenkään etu, jos maahanmuuttajayhteisöt pysyttelevät vain omissa porukoissaan eivätkä ole kiinnostuneet suomalaisesta yhteiskunnasta. Oma kulttuuri pitää säilyttää, mutta ei sen kustannuksella, ettei kotouduta ollenkaan.

Yrittäjä Kamaran Azamifarin mielestä aluepoliisi tuo Varissuolle turvallisuutta. Petra Ristola / Yle

Liikekeskuksessa Jauhiainen jää suustaan kiinni koko ajan. Vaihdetaan kuulumisia, päivitetään tietoja, kysellään ja ihmetellään. Varissuolaiset ovat silminnähden ylpeitä omasta aluepoliisistaan.

Elintarvikekauppaa Varissuon liikekeskuksessa pitävä Kamaran Azamifar pitää tärkeänä, että Varissuolla on oma poliisi.

– Se tuo turvallisuutta, kun Vesku on täällä läsnä.

Työpari rinnalle

Lounais-Suomen poliisi toivoo, että Turun Varissuolla tehtävää aluepoliisitoimintaa voidaan tulevaisuudessa laajentaa.

Suunnitelmien mukaan kaksi lähiöpoliisia partioisi Varissuon lisäksi muissakin lähiöissä.

Petra Ristola / Yle

Poliisipäällikkö Tapio Huttusen mukaan myös Turun kaupunki ja alueen toimijat tekisivät poliisin kanssa yhteistyötä.

– Toivomme, että poliisipari hoitaisi lähiöissämme turvallisuustyötä yhdessä kaupungin kanssa.

Tämä tarkoittaa sitä, että Varissuon aluepoliisi Vesa Jauhiaiselle haetaan ensin työparia.

Jauhiaisen mukaan Suomessa on paljon lähiöitä, jotka kaipaavat aluepoliisitoimintaa. Oikeiden ihmisten löytäminen tehtävään on haaste.

– Pitää olla kokenut ja motivoitunut. Ei saa olla leipiintynyt. Pitää olla sydämellä mukana.

Lue lisää:

Turussa lähipoliisina toimiva Vesa Jauhiainen saa yhteyden somalinuoriin islamin opettajan avulla – sai aikoinaan ruotsalaiskollegoilta ihmettelyä: Eivätkö polttopullot lennä niskaan?

Sisäministeri Mykkänen: Tarvitaan lähiöpoliiseja, jotta Ruotsin kaltainen jengiväkivalta ei leviä Suomeen – "Pitää saada puukko pois kädestä ennen kuin sillä isketään"